Erôrs, numars, goi, emozions e soredut une vitorie pal Udin che i permet di tirâsi sù in classifiche e di cjapâ fuarce par lâ indenant inte continuazion dal campionât. La partide domenie alì dal stadi Bentegodi di Verone e je stade, in gjenerâl, plasevule di viodi e, cuntune cjaladure blancje e nere e furlane, biele e buine sei pal risultât sei par ce che e à mostrât la formazion metude tal cjamp di Colantuono: snait, caratar e alc di bon ancje in tiermins tecnics e tatics.
Sul imprin Chievo e Udin a somein plui impegnadis a no fâsi dal mâl, presoniris di pôris reciprochis, ma dopo vincj minûts flaputs la partide e cjape une altre ande. Il prin colp in chest sens lu tire il Chievo, cun Birsa, che prime su punizion i da un biel balon a Gamberini che al cjape il pâl e po al impegne in maniere avonde pericolose Karnezis. Il puartîr dal Udin al mostre di jessi ad in plen in partide cuntune bile rispueste, però nol rive a meti un blec su la conclusion seguitive di Paloschi e i parons di cjase a passin in vantaç.
L’Udin nol reste a cjalâ, ancje se la ocasion miôr e je ancjemò dai veronês, ancjemò cun Paloschi. Passât il pericul di cjapâ il secont gol, l’Udin al imbastìs une azion di cuintripît cun Widmer che e à tant che terminâl Thereau. L’atacant francês al ven anticipât di Frey che però al ingjane il so puartîr e cussì il prin timp si siere sul un a un.
Te seconde frazion di zûc, l’Udin al partìs benon e soredut al è Thereau che si met daurman in evidence e al segne cul tac il doi a un pai blancs e neris e i met altri pevar ae partide. Al rive cussì un altri golon, chel di Inglese, che al fâs tornâ il risultât in paritât cuntune canonade che e finìs sot de travierse disore di Karnezis.
La partide e va indenant cun ritmis bogns e cun tentatîfs fats di dutis dôs lis scuadris par meti in discussion la paritât. La tension agonistiche posituve e cres ancjemò di plui tal ultin cuart di ore: Pepe si svicine al gol, ma al è Thereau che lu cjate, cuntune conclusion elegante suntun assist di Di Natale, e al è chel definîf, stant che il balon butât dentri di Gobbi nol ven considerât regolâr e che no ur va drete ni a Pepe e a Pellissier ni a Di Natale e a Ali Adnan, tai ultins minûts.
Une zornade positive pal Udin, che si à poiât su la fuarce ofensive di Thereau, su la organizazion dal zûc metude adun di Lodi e sul dinamisim di Widmer che al è tornât il Widmer che o cognossin: atent indaûr e in moviment continui te sô corsie di riferiment. Une buine prove, in spiete de Fiorentina.
fur_Latn fur_Latn fur_Latn fur_Latn fur_Latn fur_Latn